የሁሉም ባንኮች ተቀማጭ ከግማሽ ትሪሊዮን ብር በላይ ተሻገረ
     የአገሪቱ ሁሉም ባንኮች የተቀማጭ ገንዘብ መጠን ከግማሽ ትሪሊዮን ብር በላይ ደረሰ፡፡ ለባንኮች ያልተጠበቀ ነው የተባለው የቅርንጫፎች ማስፋፋትና ማጠናከራቸው፣ የአስቀማጮችን ቁጥር ከ24 ሚሊዮን በላይ እንዲደርስ ማስቻሉ ተመልክቷል፡፡      ከኢትዮጵያ ብሔራዊ ባንክ የተገኘው መረጃ እንደሚያስረዳው፣ በአገሪቱ ውስጥ የሚንቀሳቀሱ የመንግሥትና የግል የንግድ ባንኮች በ2009 በጀት ዓመት የደረሱበት የተቀማጭ ገንዘብ ካለፈው ዓመት በ25 በመቶ በመጨመር፣ ከ540 ቢሊዮን ብር በላይ ሆኗል፡፡      ባለፈው ዓመት ሁሉም የአገሪቱ ባንኮች ደርሰውበት የነበረው የተቀማጭ ገንዘብ መጠን 438.1 ቢሊዮን ብር ሲሆን፣ በ2007 ዓ.ም. መጨረሻ ላይ ደግሞ 367.39 ቢሊዮን ብር እንደነበር ይታወሳል፡፡የብሔራዊ ባንክ መረጃ እንደሚያሳየው፣ በ2008 በጀት ዓመት የተቀማጭ ገንዘብ መጠን ዕድገት 19 በመቶ ነበር፡፡በሁለተኛው የዕድገትና ትራንስፎርሜሸን ዕቅድ መሠረት የፋይናንስ ዘርፉ ሊደርስበት ይችላል ተብሎ የተቀመጠው ግብ እንደሚያሳየው፣ በ2012 ዓ.ም. የባንኮች ተቀማጭ ገንዘብ 1.8 ትሪሊዮን ብር ማድረስ ነው፡፡      በ2009 በጀት ዓመት የአገሪቱ ባንኮች የደረሱበት የአፈጻጸም ብቃት ከሌላው ጊዜ የተለየ ዕድገት የታየበት እንደሆነ የብሔራዊ ባንክ መረጃ ይጠቁማል፡፡ አንድ የብሔራዊ ባንክ ከፍተኛ የሥራ ኃላፊ ለሪፖርተር እንደገለጹት፣ የአገሪቱ ባንኮች በበጀት ዓመቱ ያስመዘገቡት ውጤት ከፍተኛ ሊባል የሚችል ከመሆኑም በላይ በአንዳንድ የባንክ አገልግሎቶች ውጤት ከታቀደውም በላይ ሆኗል፡፡ የተቀማጭ ገንዘብ መጠኑ ዕድገት ከኢኮኖሚያዊ ዕድገቱ ጋር የተሳሰረ ቢሆንም፣ በተለይ ባንኮች ከመቼውም ጊዜ በበለጠ በከፍተኛ ሁኔታ አዳዲስ ቅርንጫፎች ለመክፈት በመቻላቸው የአስቀማጮች ቁጥር በ27 በመቶ እንዲያድግ ምክንያት ሆኗል ብለዋል፡፡ የአስቀማጮች ቁጥር በዚህን ያህል ደረጃ ማደጉ ደግሞ የባንኮች የተቀማጭ ገንዘብ መጠን በየዓመቱ እያደገ እንዲሄድ የራሱ የሆነ አስተዋጽኦ ማበርከቱን ኃላፊው አስረድተዋል፡፡      በ2009 በጀት ዓመት መጨረሻ ላይም የአስቀማጮች ቁጥር በ27 በመቶ አድጎ በሁሉም ባንኮች የባንክ ሒሳብ ከፍተው የባንክ ተጠቃሚ የሆኑ ደንበኞች ቁጥር ከ24 ሚለዮን በላይ መድረሱን ለማወቅ ተችሏል፡፡ በ2009 በጀት ዓመት አጠቃላይ የባንኮች ቅርንጫፎች ቁጥር በ23 በመቶ በማደግ 4,235 መድረሱን የሚጠቁመው የብሔራዊ ባንክ መረጃ፣ በተለይ የግል ባንኮች ቅርንጫፍ በማስፋፋት ብልጫ ያለው ድርሻ የያዙበት ዓመት ሆኗል ብሏል፡፡ ከአጠቃላይ ቅርንጫፎች ውስጥ 65 በመቶ የሚሆኑት በ16 የግል ባንኮች የተከፈቱ መሆናቸውን ለማወቅ ተችሏል፡፡ የአገሪቱ ባንኮች በ2008 በጀት ዓመት መጨረሻ ላይ የነበሯቸው ቅርንጫፎች 3,187 ነበሩ፡፡ይህም የግል ባንኮች የቅርንጫፎቻቸውን ቁጥር በ37 በመቶ ማሳደግ የቻሉበት ዓመት እንደሆነ የሚጠቁመው መረጃው፣ በበጀት ዓመቱ ይደረስበታል ከተባለው በላይ መሆኑን አክሏል፡፡ ይህ ከፍተኛ እመርታ ነው የተባለለት የቅርንጫፎች ሥርጭት መንግሥት በሁለተኛው የዕድገትና ትራንስፎርሜሽን የዕቅድ ዘመን መጨረሻ ባንኮቹ ይደርሱበታል ተብሎ የተቀመጠውን፣ ከሁለት ዓመት በፊት ማሳካት የተቻለበት እንደሆነ የሚያሳይ መሆኑን የብሔራዊ ባንክ መረጃው አመልክቷል፡፡በቅርንጫፍ ማስፋፋትና በተቀማጭ ገንዘብ ዕድገት ብቻ ሳይሆን በሌሎች የባንክ ዘርፍ አገልግሎቶችም ቢሆን በተመሳሳይ ስኬት የታየበት መሆኑን የሚያስረዳው የብሔራዊ ባንክ መረጃ፣ የአገሪቱ ባንኮች የሰጡት የብድር መጠንም በ25 በመቶ አድጓል ይላል፡፡ ሌላው የፋይናንስ ዘርፉ አፈጻጸም ስኬት የታየበት በዕቅድ ዘመኑ የባንኮች የተበላሸ የብድር መጠን ከአምስት በመቶ መብለጥ የለበትም ተብሎ ቢሰፍርም፣ በ2009 በጀት ዓመት ግን የተበላሸ የብድር መጠናቸው በአማካይ ከሦስት በመቶ በታች መሆኑ የዘርፉን ጤናማነት ያሳያል ተብሏል፡፡ ከዚሁ ጋር ተያይዞም ባንኮች ያበደሩትን ገንዘብ በማስመለስ ረገድ አፈጻጸማቸው 19 በመቶ ማደጉን መረጃው ያሳያል፡፡  በባንኮች ወቅታዊ አቋም ላይ ሪፖርተር ያነጋገራቸው የብሔራዊ ባንክ የሥራ ኃላፊ፣ ከተመዘገበው ውጤት አንፃር የፋይናንስ ዘርፉ የተረጋጋና ጤናማ ሆኖ እየቀጠለ ነው ብለዋል፡፡የተቀማጭ ገንዘብ ዕድገት ለባንክ ተገልጋዮች የብድር አገልግሎት እንዲጨምር ከማድረጉም በላይ፣ የባንኮች ተደራሽነት ከፍ እያለ መምጣቱን ያሳያልም ተብሏል፡፡  